„ Allsstaðar þar sem hross eru á húsi er þessi veiki komin um allt , hvort heldur er í hesthúsunum í Borgarnesi , á Mið-Fossum eða á Akranesi . Um útiganginn vitum við ekkert . Þessi pest er væg þó bráðsmitandi sé og einkennin mismunandi í hrossunum . Hún gengur tiltölulega fljótt yfir og það er um að gera að hvíla hrossin vel í tvær til þrjár vikur og hafa þau á húsi með góðri loftræstingu þannig að þeim líði vel . Ekki hleypa þeim út fyrr en þau verða orðin góð , “ segir Gunnar Gauti Gunnarsson héraðsdýralæknir Borgarfjarðar - og Mýrasýslu í samtali við Skessuhorn . Gunnar segir að sér vitandi sé ekki búið að greina smitið eða rækta það , en ljóst að um miklu vægari sjúkdóm sé að ræða en hrossasóttina sem geysaði fyrir nokkrum árum og hross drápust úr . Hann segir í raun lán í óláni að flensan gangi þetta hratt yfir , svo sem með tilliti til Landsmóts hestamanna , en engu að síður sé ljóst að hún muni setja strik í reikninginn varðandi þátttöku hrossa í mótinu . Hann segir þessa flensu ekkert eiga skylt við hestainflúensu sem stundum hefur geysað erlendis og sem betur fer hefur ekki borist til landsins , því þá væri hætt við felli , sérstaklega ef það gerðist yfir háveturinn . Einkenni þessarar hrossaflensu segir Gunnar mjög mismunandi . Yfirleitt sé þetta nefrennsli sem hjá sumum hrossum fari út í þykkni og grænt slím . Sum fái hósta , önnur ekki , og sum hitavellu meðan önnur sleppi við hana . Í mörgum tilfellum verði lystin minni hjá hrossunum .